送唐同知
作者：牟巘
朝代：宋

paragraphs: 平生一寸心，神遊夢華錄。
喜君晚相遇，風景宛在目。
肯爲此邦來，大是渠儂福。
我但飲若水，生意已俱復。
軋軋寒女手，何事嗟空軸。
欲去復停車，爲爾兩眉蹙。
猶是前叔度，五袴回餘燠。
千家萬家喜，吾意始云足。
路穩驅車去，祖帳紛相屬。
賀下不賀上，此語傳古俗。
况携善頌歸，親舍喜可掬。
炰羔傾家釀，歡聲動鄰曲。
麾節願早還，春風棠樹綠。